Bang & Olufsen laver sin første powerbank

Bang & Olufsen er kendt for hovedtelefoner, højttalere og designprodukter i den dyre ende. Nu udvider den danske lydspecialist angiveligt sortimentet med noget så hverdagsagtigt som en powerbank. Den nye B&O-powerbank er først og fremmest tænkt som makker til selskabets topmodel, Beoplay H100, men den kan naturligvis også bruges til andre produkter med USB-C eller trådløs Qi2-opladning.

Vi skriver angiveligt, fordi den umiddelbart kun er dukket op hos en (officiel) hollandsk B&O-forhandler. Den nye powerbank er endnu ikke at finde på den danske Bang & Olufsen hjemmeside.

Kapaciteten er på 5.000 mAh, hvilket gør den relativt kompakt – men ikke voldsomt kraftig sammenlignet med mange billigere powerbanks på markedet. Til gengæld får man B&O-behandlingen på ydersiden med glaspaneler og en ramme i diamantskåret og perleblæst aluminium, der skal matche designet på Beoplay H100.

På papiret understøtter den 15 watt trådløs Qi2-opladning og op til 20 watt via USB-C. Bang & Olufsen lover desuden, at fem minutters opladning kan give op til 3,5 timers ekstra spilletid på Beoplay H100.

Det store spørgsmål er prisen. I Europa lyder den på 145 euro – svarende til omkring 1.100 kroner. Det er markant mere end mange almindelige powerbanks med tilsvarende kapacitet og opladningshastighed.

Det her er næppe powerbanken for dem, der bare vil have mest strøm for pengene. Det er B&O’s svar på en nødoplader – og den skal købes med øjnene lige så meget som med fornuften.

LÆS OGSÅ: Vores test af B&O Beoplay H100 – highend headset fejer konkurrenterne af banen

Bang & Olufsen laver sin første powerbank